О Б Р А З Л О Ж Е Њ Е

I. Уставни основ за доношење Закона

Уставни основ за доношење овог закона, садржан је у члану 99. став 1. тачка 4. Устава Републике Србије, према којем Народна скупштина потврђује међународне уговоре када је законом предвиђена обавеза њиховог потврђивања.

II. Разлози за потврђивање Уговора и циљеви који се њиме желе остварити

Нацрт уговора између Републике Србије и Јапана o отклањању двоструког опорезивања у односу на порезе на доходак и спречавању пореске евазије и избегавања (у даљем тексту: Уговор) парафиран је у Токију, 27. новембра 2019. године. Две стране су се сагласиле о потреби предузимања свих мера неопходних за што скорије потписивање Уговора.

С тим у вези, Влада је, Закључком 05 Број: 018-1633/2020 од 27. фебруара 2020. године, усвојила Нацрт уговора између Републике Србије и Јапана o отклањању двоструког опорезивања у односу на порезе на доходак и спречавању пореске евазије и избегавања (тачка 2. Закључка).

Влада је задужила Министарство финансија да предложи лице које ће, у име Владе као заступника Републике Србије, потписати наведени уговор, онда када се са Јапаном постигне договор о термину и месту потписивања, као и о нивоу потписника (тачка 3. Закључка).

С обзиром на наведено, са Јапаном је (на њихов предлог) договорено да се Уговор потпише у Београду, 21. јула 2020. године.

Договорено је, да Уговор, потпише Синиша Мали, министар финансија.

Влада је, Закључком 05 Број: 119-5572/2020 од 10. јула 2020. године, овластила Синишу Малог, министра финансија да, у име Владе, као заступника Републике Србије, потпише Уговор између Републике Србије и Јапана o отклањању двоструког опорезивања у односу на порезе на доходак и спречавању пореске евазије и избегавања.

Уговор је потписан 21. јула 2020. године у Београду. У име Владе, као заступника Републике Србије, Уговор је потписао Синиша Мали, министар финансија, а у име Јапана, Њ.Е. Ђунићи Марујама, амбасадор Јапана у Републици Србији.

Закључење Уговора представља значајан допринос унапређењу билатералне привредне и финансијске сарадње Републике Србије и Јапана, јер се њиме отклања проблем двоструког опорезивања физичких и правних лица - резидената две државе. Уговор обезбеђује заједничке критеријуме за одређивање права опорезивања појединих категорија дохотка.

Напомињемо, да Уговор стимулише улагање капитала резидената Републике Србије у Јапану и резидената Јапана у Републици Србији.

Имајући у виду наведено, генерално можемо закључити да закључење Уговора обезбеђује правни предуслов за ефикасније привређивање и конкурентност предузећа Републике Србије у Јапану, односно предузећа Јапана у Републици Србији, што представља значајан допринос унапређењу билатералне привредне и финансијске сарадње.

Посебно указујемо, да Уговор представља предуслов за будућа улагања јапанских инвеститора у привреду Републике Србије, односно стварање услова за њихово учешће у процесу приватизације, али и за коришћење одговарајућих финансијских инструмената за подстицање виших облика билатералне економске сарадње.

III. Објашњење основних правних института и појединачних решења

Одредбом члана 1. Предлога закона предвиђа се потврђивање Уговора између Републике Србије и Јапана o отклањању двоструког опорезивања у односу на порезе на доходак и спречавању пореске евазије и избегавања, потписаног 21. јула 2020. године у Београду.

Одредба члана 2. Предлога закона садржи текст Уговора између Републике Србије и Јапана o отклањању двоструког опорезивања у односу на порезе на доходак и спречавању пореске евазије и избегавања, у оригиналу на енглеском језику и преводу на српски језик.

У одредби члана 3. Предлога закона прописује се ступање на снагу овог закона.

IV. Оцена потребних финансијских средстава за спровођење Закона

За спровођење овог закона нису потребна финансијска средства из буџета Републике Србије.

V. Анализа ефеката Закона

У складу са одредбама члана 40. став 2. и члана 46. став 6. Пословника Владе („Службени гласник РС”, бр. 61/06 - пречишћен текст, 69/08, 88/09, 33/10, 69/10, 20/11, 37/11, 30/13 и 76/14), уз Предлог закона о потврђивању Уговора између Републике Србије и Јапана o отклањању двоструког опорезивања у односу на порезе на доходак и спречавању пореске евазије и избегавања не треба приложити Анализу ефеката закона, с обзиром да доношење овог закона представља испуњавање међународне обавезе.

Имајући у виду да је реч о потврђивању међународног уговора и испуњавању међународне обавезе, текст уговора није могуће једнострано мењати.